ПРОГРАМ

ПОДРШКЕ РАЗВОЈУ СТАРИХ И УМЕТНИЧКИХ ЗАНАТА И

ПОСЛОВА ДОМАЋЕ РАДИНОСТИ У 2024. ГОДИНИ

1. ПРЕДМЕТ

Чланом 8. Закона о буџету Републике Србије за 2024. годину („Службени гласник РС”, број 92/23), у оквиру Раздела 21 – Министарство привреде, Главa 21.0, Програм 1509 – Подстицаји развоју конкурентности привреде, Функција 410 – Општи економски и комерцијални послови и послови по питању рада, Пројекат 4002 – Подршка развоју предузетништва, Економска класификација 451 Субвенције јавним нефинансијским предузећима и организацијама, обезбеђена су средства у износу од 2.000.000.000,00 динара. Део средстава у износу од 10.000.000,00 динара ће у складу са чланом 61. став 7. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 138/22, 118/21 - др. закон 92/23) бити распоређен на Економску класификацију 454 – Субвенције приватним предузећима, за реализацију Програма подршке развоју старих и уметничких заната и послова домаће радиности у 2024. години (у даљем тексту: Програм).

Средства за реализацију Програма представљају de minimis помоћ.

Подстицаји који се додељују на основу Програма представљају наменска бесповратна средства, субвенцију, која су, као таква, изузета од принудне наплате, сходно члану 48. Закона о платном промету („Службени лист СРЈ”, бр. 3/02 и 5/03 и „Службени гласник РС”, бр. 43/04, 62/06, 111/09 - др. закон, 31/11 и 139/14 - др. закон).

Програмом се утврђују циљеви, намена средстава, начин реализације и праћење реализације Програма. Изрази којима се у Програму означавају лица односе се подједнако на лица мушког и женског пола без обзира на то у којем су граматичком роду изражени.

Програм спроводи Министарство привреде (у даљем тексту: Министарство).

2. ЦИЉЕВИ

Циљ Програма јесте очување и унапређење старих и уметничких заната као и послова домаће радиности у сврху укупног развоја предузетништва и повећања конкурентности.

3. НАМЕНА СРЕДСТАВА

Средства опредељена Програмом намењена су као подршка привредним субјектима који обављају послове који се сматрају старим и уметничким занатима, односно пословима домаће радиности на основу Правилника о одређивању послова који се сматрају старим и уметничким занатима, односно пословима домаће радиности, начину сертификовања истих и вођењу посебне евиденције издатих сертификата („Службени гласник РСˮ, број 56/12).

Средства опредељена Програмом намењена су за:

1. финансирање куповине нове опреме. Под опремом подразумева се производна опрема и опрема укључена у производни процес. Опрема која је предмет финансирања мора бити намењена за професионалну употребу приликом израде производа и пружања услуга у складу са делатношћу привредног субјекта.

2. финансирање куповине репроматеријала. Под куповином репроматеријала подразумева се куповина сировина и полупроизвода које треба прерадити или дорадити до коначног производа, који мора бити у складу са делатношћу привредног субјекта.

Средства по овом програму не могу се користити за:

- промет између повезаних лица;

- трошкове превоза и испоруке;

- трошкове увоза, царине, шпедиције;

- плаћање путем компензације;

- трошкове банкарске провизије и банкарске гаранције;

- трошкове репарације и реконструкције опреме;

- трошкове сервисирања и гаранције;

- трошкове обуке.

Опрема и репроматеријал која је предмет Програма, односно за чију се набавку додељују бесповратна средства, не може бити купљена од физичког лица, осим ако је добављач предузетник.

4. ФИНАНСИЈСКИ ОКВИР

Бесповратна средства се одобравају за финансирање трошкова куповине опреме или репроматеријала на основу предрачуна, не старијег од дана објављивања Јавног позива.

Бесповратна средства се одобравају у висини од најмање 80.000,00 динара до највише 300.000,00 динара.

Бесповратна средства се одобравају у висини од 100% набавне вредности са предрачуна, укључујући ПДВ.

У случају када је укупна вредност опреме која се набавља виша од 300.000,00 динара, корисник преузима обавезу да финансира разлику сопственим учешћем.

5. ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА

Министарство ће, након усвајања Програма, објавити Јавни позив привредним субјектима за доделу бесповратних средстава у најмање једном дневном листу који се дистрибуира на целој територији Републике Србије.

Јавни позив и пратећа документација биће објављени на интернет страници Министарства: [www.privreda.gov.rs](file:///C:\Users\Ljiljana%20Acimovic%20T\AppData\Local\Microsoft\Windows\INetCache\Content.Outlook\G8I20AIX\www.privreda.gov.rs), као и на Порталу предузетништва: [www.preduzetnistvo.gov.rs](file:///C:\Users\Ljiljana%20Acimovic%20T\AppData\Local\Microsoft\Windows\INetCache\Content.Outlook\G8I20AIX\www.preduzetnistvo.gov.rs).

Пријава на Јавни позив (попуњен образац пријаве са неопходном документацијом) доставља се у затвореној коверти на адресу: Министарство привреде, Кнеза Милоша 20, 11000 Београд.

Рок за подношење пријава биће дефинисан Јавним позивом и не може бити краћи од 30 дана од дана објављивања Јавног позива.

6. УСЛОВИ ЗА ДОДЕЛУ БЕСПОВРАТНИХ СРЕДСТАВА

6.1. Корисници бесповратних средстава

Право да се пријаве за доделу бесповратних средстава имају привредни субјекти носиоци сертификата старих и уметничких заната и послова домаће радиности које издаје Министарство привреде, и то:

1. правна лица регистрована у АПР као привредна друштва или задруге до 31. децембра 2023. године, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2023. годину;
2. предузетници регистровани у АПР-у.

6.2. Услови које мора да испуни привредни субјекат

Услови које мора да испуни привредни субјекат:

1) да се ради о активном привредном субјекту;

2) да је измирио доспеле обавезе јавних прихода;

3) да у било ком периоду у току три узастопне фискалне године закључно са даном доношења Решења о додели бесповратних средстава није примио дозвољену de minimis државну помоћ чија би висина заједно са траженим средствима прекорачила износ од 23.000.000,00 динара;

4) да за исте намене у претходној или текућој години није примио бесповратна средства која потичу из јавних средстава;

5) да привредни субјект није у тешкоћама, према дефиницији привредног субјекта у тешкоћама, у складу са чланом 2. Уредбе о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13, 119/14, 23/21 - др. пропис, 62/21 - др. пропис и 99/21 - др. пропис);

6) да над привредним субјектом није покренут стечајни поступак и поступак ликвидације, односно поступак принудне ликвидације, сходно Закону о стечају („Службени гласник РСˮ, бр. 104/09, 99/11 - др. закон, 71/12 - УС, 83/14, 113/17, 44/18 и 95/18);

7) да над предузетником није покренут поступак губитка својства предузетника у смислу Закона о привредним друштвима („Службени гласник РС”, бр. 36/11, 99/11, 83/14 - др. закон, 5/15, 44/18, 95/18, 91/19 и 109/21);

8) да пословни рачуни привредних субјеката нису блокирани од дана подношења пријаве на Јавни позив;

9) да се опрема и репроматеријал набавља само од кредибилног добављача. Добављач не сме бити повезано лице са корисником бесповратних средстава у смислу Закона о привредним друштвима („Службени гласник РС”, бр. 36/11, 99/11, 83/14 - др. закон, 5/15, 44/18, 95/18, 91/19 и 109/21);

10) да су поднели попуњен захтев за доделу бесповратних средстава са потребном документацијом која ће бити дефинисана у Јавном позиву;

11) да су доставили слике радионице у којој се обавља делатност.

Учесник на Јавном позиву може поднети само једну пријаву.

7. ПОСТУПАК ДОДЕЛЕ БЕСПОВРАТНИХ СРЕДСТАВА

Министар решењем образује Комисију за доделу бесповратних средстава (у даљем тексту: Комисија).

Чланови Комисије се именују из редова запослених у Министарству.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије.

Комисија врши прегледање, контролу формалне исправности захтева и доноси решење о прихватању захтева и додели бесповратних средства.

Комисија може да затражи додатну документацију, појашњења предлога и изврши накнадну верификацију поднете документације.

Комисија, такође одлучује о свим накнадним захтевима корисника за изменама Решења о додели бесповратних средстава услед наступања непредвиђених околности. Комисија може одобрити промену вредности, добављача или опреме/репроматеријала, али не и функционалне намене опреме/репроматеријала која је предмет финансирања. У ситуацији када Комисија одлучује о захтеву за измену решења, Комисија не може да повећава износ бесповратних средстава који је одобрен првобитним решењем.

Уколико се изменом решења повећава укупна вредност опреме/репроматеријала која се набавља, привредни субјект има обавезу да разлику у односу на претходну укупну вредност опреме/репроматеријала финансира из сопствених средстава.

Списак одобрених захтева се објављује на интернет страници Министарства.

8. КРИТЕРИЈУМИ ЗА ОЦЕНУ ПРИЈАВА

Комисија одобрава доделу бесповратних средстава на основу поднете документације и критеријума:

|  |  |  |  |
| --- | --- | --- | --- |
| **Р.б.** | **КРИТЕРИЈУМИ** | | **Бодови** |
| 1. | Степен развијености ЈЛС у којој се налази седиште / регистрована пословна јединица учесника Јавног позива | 40 - 60% (изразито недовољно развијене ЈЛС) | **10** |
| 60 - 80% | 7 |
| 80 - 100% | 3 |
| > 100% (изнад републичког просека) | 1 |
| 2. | Процењени утицај субвенције на повећање обима производње | Опрема и репроматеријал | **15** |
| Опрема | 10 |
| Репроматеријал | 5 |
| 3. | Учешће жена у власништву | Предузетница / 50% - 100% власница привредног друштва | **5** |
| Власница 0 - 49% | 1 |
| 4. | Број запослених на неодређено време на дан 30. јун 2024. године, не укључујући оснивача | више од 5 запослених | **10** |
| од 3 до 5 запослених | 5 |
| од 1 до 2 запослена | 3 |
| 0 (само оснивач је обвезник обавезног соц. осигурања) | 1 |
| 5. | Процењени утицај субвенције на развој старих и уметничких заната и послова домаће радиности у Републици Србији | Велики | **10** |
| Средњи | 5 |
| Мали | 2 |
| Максималан број бодова | | | **50** |

9. УГОВОР О ДОДЕЛИ БЕСПОВРАТНИХ СРЕДСТАВА

На основу решења, Министарство привреде са Корисником бесповратних средстава закључиће уговор којим се регулишу међусобна права и обавезе.

Корисник бесповратних средстава дужан је да приликом закључења уговора, достави као средство обезбеђења, једну бланко соло меницу и једну личну меницу, регистровану у пословној банци са меничним овлашћењем.

Исплата бесповратних средстава врши се након закључења уговора. У случају да корисник бесповратних средстава учествује у набавци опреме/репроматеријала са сопственим средствима, у обавези је да прво изврши уплату сопствених средстава добављачу. Након достављеног доказа о извршеној уплати, Министарство ће исплатити бесповратна средства.

10. ЖАЛБА

Привредни субјекти чије је захтеве Комисија одбила имају право на жалбу у року од 15 дана од дана пријема решења.

Жалба се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд.

О жалби одлучује министар у року од 30 дана од дана пријема жалбе.

11. ОБАВЕЗЕ КОРИСНИКА БЕСПОВРАТНИХ СРЕДСТАВА

Корисник бесповратних средстава дужан је да:

- опрему видљиво означи (уколико је предмет набавке опрема) налепницом коју преузима од Министарства;

- средства искористи наменски;

- куповину опреме/репроматеријала за које су му одобрена бесповратна средства заврши одмах по уплати бесповратних средстава а најкасније до 31. марта 2025. године;

- омогући мониторинг од стране Министарства током 12 месеци од потписивања уговора;

- обезбеди да пословни рачун није блокиран од дана подношења захтева до дана доношења решења.

Након доношења решења Комисије добављач, опрема/репроматеријал који је наведен у предрачуну и вредност не могу се мењати осим у посебно оправданим случајевима на образложен захтев корисника.

У том случају корисник мора да упути Комисији захтев за измену решења. Уколико корисник тражену измену изврши без претходне сагласности Комисије сматраће се да је ненаменски искористио средства.

Уколико је захтев оправдан, Комисија доноси решење о измени претходно донетог решења о додели бесповратних средстава и потписује анекс Уговора са крајњим корисником.

12. ПРАЋЕЊЕ РЕАЛИЗАЦИЈЕ ПРОГРАМА

У циљу праћења реализације Програма, корисник бесповратних средстава обавезан је да Министарству достави најкасније до 15. априла 2025. године:

1. изводе рачуна из банака о плаћању,
2. фактуре,
3. слике опреме и репроматеријала у радионици.

Министарство као давалац бесповратних средстава задржава право да од Корисника бесповратних средстава, према потреби, затражи додатну документацију и информације.

Стање на терену може да се проверава и током 12 месеци од дана потписивања уговора, а контролу спроводи овлашћено лице Министарства.

Уколико Министарство у поступку контроле, утврди неправилности које се не могу решити споразумно, односно непридржавање уговора или неке друге злоупотребе, доставиће привредном субјекту обавештење о раскиду уговора. Министарство ће привредном субјекту који не изврши повраћај средстава у предвиђеном року активирати менице као средство обезбеђења за доделу бесповратних средстава.

Министарство ће, по закључењу свих уговора, доставити Влади финални извештај о реализацији ради информисања.